MT Il-Ġurnal Uffiċjali tal-Unjoni Ewropea L 252/226

RIŻOLUZZJONI (UE) 2017/1670 TAL-PARLAMENT EWROPEW

tas-27 ta' April 2017

li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2015

IL-PARLAMENT EWROPEW,

— wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2015,

— wara li kkunsidra l-Artikolu 94 u l-Anness IV tar-Regoli ta' Proċedura tiegħu,

— wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A8-0098/2017),

— wara li kkunsidra r-Rapport Speċjali Nru 12/2016 tal-Qorti Ewropea tal-Awdituri: “L-użu li l-aġenziji jagħmlu minn għotjiet: mhuwiex dejjem xieraq u mhux dejjem jista' jintwera li huwa effettiv”,

A. billi, skont ir-rapporti finanzjarji tagħha, il-baġit finali tal-Awtorità Ewropea dwar is-Sigurtà fl-Ikel (“l-Awtorità”) għas-sena finanzjarja 2015 kien ta' EUR 79 659 347, billi l-baġit kollu tal-Awtorità huwa derivat mill-baġit tal-Unjoni,

B. billi l-Qorti tal-Awdituri (“il-Qorti”), fir-rapport tagħha dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2015 (“ir-rapport tal-Qorti”), stqarret li kisbet assigurazzjonijiet raġonevoli li l-kontijiet annwali tal-Awtorità huma affidabbli u li t-tranżazzjonijiet ta' bażi huma legali u regolari;

Ġestjoni baġitarja u finanzjarja

1. Jinnota li l-isforzi ta' monitoraġġ baġitarju matul is-sena finanzjarja 2015 irriżultaw f'rata ta' implimentazzjoni tal-baġit ta' 99,81 %, li tfisser żieda ta' 0,12 % meta mqabbel mal-2014; jinnota, barra minn hekk, li r-rata ta' eżekuzzjoni tal-approprjazzjonijiet ta' pagament kienet ta' 90,10 %, li tfisser żieda ta' 0,80 % meta mqabbel mal-2014;

2. Ifakkar li l-2015 kienet it-tieni sena ta' operazzjoni tal-Awtorità taħt il-Qafas Finanzjarju Pluriennali tal-Unjoni; jinnota li l-ammont ta' approprjazzjonijiet mhux użati kien ta' EUR 1 089 miljun; jenfasizza, madankollu, li din is-sottoeżekuzzjoni tikkorrispondi għad-dħul assenjat mhux użat (l-eżitu tal-Awtorità tal-2014), li reġa' ntuża fl-2016;

Proċeduri ta' akkwist u ta' reklutaġġ

3. Jieħu nota tat-tnaqqis ta' 2 % fil-pjan ta' stabbiliment tal-Awtorità, li jikkorrispondi għal seba' karigi, li wassal biex l-Awtorità żżid l-isforzi tagħha fl-istabbiliment ta' proċeduri aktar effiċjenti u effikaċi; jinnota li fi tmiem l-2015, 446 kariga mill-477 disponibbli kienu okkupati, fosthom uffiċjali, aġenti temporanji, aġenti kuntrattwali u esperti nazzjonali ssekondati; josserva li l-medja annwali tar-rata ta' okkupazzjoni kienet ta' 94,7 % (423 kariga okkupata mill-447 disponibbli);

4. Jieħu nota li l-persunal tal-Awtorità huwa marbut legalment li jikkonforma mar-Regolamenti tal-Persunal, li jistabbilixxi qafas ġenerali ta' drittijiet u obbligi li jaffettwaw l-uffiċjali u l-aġenti; jinnota, barra minn hekk, li r-Regolamenti tal-Persunal huma supplementati bil-Kodiċi ta' Kondotta Amministrattiva Tajba tal-Awtorità, li jiddetermina t-tip ta' servizz jista' jistenna l-pubbliku mill-persunal tal-Awtorità, u bi Gwida Prattika dwar l-Etika u l-Kondotta tal-Persunal, li tistabbilixxi prinċipji etiċi biex jinkisbu l-ogħla standards ta' integrità; josserva li l-Awtorità tirrikonoxxi l-importanza tal-komunikazzjoni mal-midja u għandha servizz speċifiku fi ħdan id-Dipartiment tal-Komunikazzjoni biex tittratta t-talbiet tal-midja u tispjega ħidmietha lill-ġurnalisti; jieħu nota li, mill-2014 sal-2015, l-Awtorità żiedet il-perċentwal ta' riżorsi umani ddedikati għall-attivitajiet xjentifiċi b'1 %, jiġifieri għal total ta' 75 %;

5. Jirrikonoxxi l-fatt li l-Awtorità żviluppat għodda avvanzata għall-iskrinjar tal-kunflitti ta' interess b'rabta mal-akkwist pubbliku, stabbilita permezz ta' deċiżjoni tad-Direttur Eżekuttiv tagħha; jinnota li din l-għodda tfasslet biex jiġu evitati kunflitti ta' interess fi proċeduri ta' akkwist ta' natura xjentifika;

6. Jinsab imħasseb li kwalunkwe tnaqqis fil-persunal fl-Awtorità jista' jagħmel ħsara serja lill-kapaċitajiet u r-reputazzjoni tagħha; jemmen, għalhekk, li jenħtieġ li jiġi żgurat li ma jkun hemm l-ebda tnaqqis fil-persunal;

Prevenzjoni u ġestjoni tal-kunflitti ta' interess u t-trasparenza

7. Josserva li l-Awtorità nediet rieżami tal-“Politika dwar l-Indipendenza u l-Proċessi tat-Teħid ta' Deċiżjonijiet f'Ambitu Xjentifiku” tagħha, li se jinkludi konsultazzjoni pubblika biex jiġi żgurat li l-fehmiet tal-partijiet interessati jkunu kkunsidrati; jistieden lill-Awtorità tirrapporta lill-awtorità ta' kwittanza dwar l-eżitu ta' dan l-eżerċizzju ta' rieżami ladarba jkun finalizzat;

8. Jinnota li l-Awtorità kkompletat iċ-ċentralizzazzjoni tal-proċess ta' validazzjoni tad-dikjarazzjonijiet annwali ta' interess kollha ppreżentati mill-esperti u l-persunal tagħha lis-servizz iddedikat għall-affarijiet legali u regolatorji tagħha;

9. Jenfasizza li l-esperti b'interessi finanzjarji marbuta ma' kumpaniji li s-sustanzi tagħhom huma evalwati mill-Awtorità jenħtieġ li ma jagħmlux parti mill-bordijiet xjentifiċi jew mill-gruppi ta' ħidma tal-Awtorità, u li jenħtieġ li ebda tali espert ma jinħatar mill-Awtorità qabel sentejn wara li l-interessi tiegħu/tagħha jkunu ntemmu; huwa konvint li l-Awtorità jenħtieġ li tingħata baġit suffiċjenti biex tqabbad esperti indipendenti interni bl-ebda kunflitt ta' interess;

10. Jistieden lill-Awtorità tinkorpora, fil-politika ġdida tagħha dwar l-indipendenza, perjodu ta' preklużjoni ta' sentejn fir-rigward tal-interessi materjali kollha relatati mal-kumpaniji li l-prodotti tagħhom huma vvalutati mill-Awtorità u ma' kwalunkwe organizzazzjoni ffinanzjata minnhom;

11. Jieħu nota li l-Awtorità diġà impenjat ruħha li tintroduċi perjodi ta' preklużjoni ta' sentejn fir-rigward tal-interessi li ġejjin: sħubija f'entità ta' ġestjoni jew f'korp konsultattiv xjentifiku, impjieg u konsulenza; jiddispjaċih li l-Awtorità ma inkludietx il-finanzjament tar-riċerka fil-lista ta' interessi li jridu jiġu koperti bil-perjodu ta' preklużjoni ta' sentejn, abbażi ta' dak li l-awtorità ta' kwittanza kienet diġà identifikat fl-aħħar deċiżjonijiet ta' kwittanza; jistieden lill-Awtorità timplimenta malajr il-miżuri b'konformità mat-talbiet ripetuti tal-awtorità ta' kwittanza;

12. Josserva li l-Awtorità daħħlet fis-seħħ proċedura operattiva standard dwar korsijiet ta' taħriġ obbligatorji mfassla biex joħolqu sensibilizzazzjoni fost il-persunal dwar oqsma ta' suġġetti speċifiċi, inaqqsu r-riskji organizzazzjonali, u jiżguraw konformità mar-regolamenti, mal-politiki orizzontali u mal-istandards ta' kontroll tal-Unjoni;

13. Jirrikonoxxi l-fatt li, sa mill-ħolqien tagħha, l-Aġenzija tippubblika l-minuti tal-bord ta' ġestjoni tagħha fuq is-sit web tagħha; jinnota, barra minn hekk, li l-laqgħat huma miftuħa għall-pubbliku fuq reġistrazzjoni, u li r-reġistrazzjoni ta' smigħ tas-sessjonijiet pubbliċi huma disponibbli fuq is-sit web tal-Awtorità;

14. Jirrikonoxxi l-fatt li, minn meta adottat il-politika tagħha dwar l-indipendenza fl-2011, l-Awtorità tivvaluta u tivvalida 100 % tad-dikjarazzjonijiet ta' interess ippreżentati mill-esperti tagħha, li bħala medja jikkorrispondu għal total globali li jvarja minn 6 000 sa 7 000 dikjarazzjoni ta' interess kull sena li jiġu vvalutati u vvalidati mill-persunal tal-Awtorità, b'konformità mal-politika tagħha dwar l-indipendenza u r-regoli tagħha dwar id-dikjarazzjonijiet ta' interess; jinnota li, barra minn hekk, darbtejn fis-sena, l-Awtorità twettaq kontrolli addizzjonali ta' konformità u ta' veraċità permezz ta' persunal li ma jkunx involut fil-kontrolli ordinarji msemmija hawn fuq; jistieden lill-Awtorità tippubblika r-riżultati tal-verifiki tagħha bħala anness għar-rapport annwali tagħha; jinnota li r-rieżami tal-politika tal-2011 għadu għaddej, b'konsultazzjoni pubblika ppjanata għar-rebbiegħa tal-2017 u b'data fil-mira għal politika ġdida dwar l-indipendenza sas-sajf tal-2017; jinnota bi tħassib li l-politika tal-Aġenzija dwar il-prevenzjoni u l-ġestjoni tal-kunflitti ta' interess mhijiex applikata għall-persunal interim tagħha;

15. Jinsisti li l-Awtorità timplimenta l-politika ta' indipendenza tagħha b'mod konsistenti, b'mod partikolari fir-rigward tal-presidenti u l-viċi presidenti tal-bord;

16. Jinnota li, wara li l-kwistjoni tressqet għall-attenzjoni tal-Awtorità mill-awtorità ta' kwittanza, id-dikjarazzjonijiet ta' interess kollha tal-membri tal-bord ta' ġestjoni issa huma ppubblikati fuq is-sit web tal-Awtorità; jenfasizza l-importanza tal-pubblikazzjoni ta' tali dokumenti sabiex jiġu żgurati l-kontroll u l-iskrutinju neċessarji tal-maniġment tal-Awtorità;

17. Jinnota li, sakemm jiġu adottati regoli ta' implimentazzjoni dwar l-iżvelar ta' informazzjoni protetta, l-Awtorità implimentat, f'Jannar 2016, proċedura operattiva standard ġdida dwar it-trattament ta' talbiet minn informaturi li jiffaċċjaw ritaljazzjoni; jirrikonoxxi l-fatt li l-Awtorità qed tistenna gwida ulterjuri mill-Kummissjoni qabel ma tfassal ir-regoli interni tagħha dwar l-iżvelar ta' informazzjoni protetta; jitlob lill-Kummissjoni tipprovdi l-gwida addizzjonali kemm jista' jkun malajr, u jistieden lill-Awtorità tirrapporta lill-awtorità ta' kwittanza dwar it-twaqqif u l-implimentazzjoni tar-regoli tagħha dwar l-iżvelar ta' informazzjoni protetta;

18. Jinnota b'sodisfazzjon li l-Awtorità adottat l-istrateġija tagħha kontra l-frodi u pjan ta' azzjoni relatat f'Marzu 2015, u li rapport ta' implimentazzjoni ppreżentat lill-bord ta' ġestjoni f'Diċembru 2016 indika li l-azzjonijiet kollha kienu ġew implimentati; jinnota li l-azzjonijiet previsti fiha kienu relatati mal-oqsma ta' prevenzjoni, detezzjoni, investigazzjoni u monitoraġġ;

19. Jinnota li l-Awtorità nediet, fl-2015, proġett biex iżżid it-trasparenza u l-involviment fil-proċess ta' valutazzjoni tar-riskju sabiex tiġi pprovduta ċarezza fir-rigward tal-proċessi xjentifiċi tagħha, u jkomplu jiġu żviluppati approċċi favur it-trasparenza u l-involviment f'dawn il-proċessi sal-2020 bi qbil mal-istrateġija ta' komunikazzjoni tagħha, filwaqt li jitrawwem involviment regolari mal-partijiet konċernati tagħha u mal-pubbliku matul l-iżvilupp tal-valutazzjonijiet u l-outputs xjentifiċi, prinċipalment permezz ta' mekkaniżmi ta' konsultazzjoni pubblika;

20. Jinnota li l-Awtorità nediet għadd ta' mekkaniżmi strutturati għall-ġestjoni tal-interazzjoni tagħha mal-partijiet interessati biex tiżgura li l-involviment jitwettaq b'mod trasparenti u sabiex jiġi evitat ir-riskju ta' influwenza indebita; jinnota li l-mekkaniżmi jinkludi konsultazzjonijiet pubbliċi dwar għażla ta' opinjonijiet xjentifiċi u dokumenti ta' gwida, sessjonijiet ta' informazzjoni għall-applikanti, laqgħat plenarji xjentifiċi miftuħa għall-pubbliku, laqgħat tal-partijiet konċernati u laqgħat tad-Direttur Eżekuttiv;

21. Jinnota wkoll li l-persunal kollu tal-Awtorità jgħaddi minn taħriġ obbligatorju annwali u kull sena meħtieġ jippreżenta Dikjarazzjoni tal-Interessi bid-dettalji dwar l-interessi finanzjarji jew intellettwali li l-membri tal-persunal jew il-familja tagħhom jista' jkollhom, inkluż dwar kwalunkwe relazzjoni privati mal-lobbisti; jinnota li l-esperti esterni tal-Awtorità wkoll meħtieġa jressqu d-Dikjarazzjonijiet tal-Interessi annwali qabel ma jinvolvu ruħhom f'ħidma xjentifika għall-Awtorità, u dawn huma kollha disponibbli għall-pubbliku fuq is-sit web tagħha; josserva li dawk id-Dikjarazzjonijiet tal-Interessi huma vvalutati skont il-politika tal-Awtorità dwar l-indipendenza, u meta jiġu identifikati xi kunflitti, l-espert ma jistax iwettaq ħidma xjentifika għall-Awtorità; jitlob lill-Awtorità żżomm lill-awtorità ta' kwittanza informata dwar l-implimentazzjoni u r-riżultati ta' dawn il-miżuri;

22. Jinnota li l-Awtorità ma tapplikax perjodi ta' preklużjoni għall-esperti wara t-tmiem tal-kooperazzjoni mal-Awtorità, iżda daħħlet fis-seħħ perjodi ta' preklużjoni proporzjonati fil-kuntest tal-proċedura tal-għażla ta' dawn l-esperti li jillimitaw l-involviment tagħhom għal ċerti rwoli għal perjodu ta' żmien ta' bejn sentejn u ħames snin meta jkunu ġew impjegati jew ikunu taw servizzi ta' konsulenza dwar kwistjonijiet li jirkbu fuq l-involviment tagħhom mal-Awtorità;

23. Jinnota li 64 % tat-talbiet ta' aċċess pubbliku għad-dokumenti rriżultaw fl-għoti ta' aċċess parzjali għad-dokumenti mitluba u li l-aktar raġuni protettiva invokata għall-aċċess parzjali kienet l-eċċezzjoni dwar data personali (applikata għal 51 % tal-każijiet ta' aċċess parzjali), segwita mill-eċċezzjoni dwar l-interessi kummerċjali (applikata għal 33 % tal-każijiet ta' aċċess parzjali) u l-eċċezzjoni minħabba teħid ta' deċiżjonijiet pendenti (applikata għal 23,5 % tal-każijiet ta' aċċess parzjali);

24. Jinnota li f'Lulju 2016, il-bord ta' ġestjoni tal-Awtorità approva approċċ ġdid għall-involviment tal-partijiet konċernati, li jippermetti li l-Awtorità tinteraġixxi ma' firxa kbira ta' partijiet konċernati permezz ta' varjetà ta' mezzi sabiex twessa' l-ħidma ta' kuntatt mal-organizzazzjonijiet rappreżentattivi, inklużi l-organizzazzjonijiet tal-konsumaturi u atturi oħra tas-soċjetà ċivili fil-katina tal-ikel;

25. Jinnota li, mill-2017, l-Awtorità se xxandar direttament, permezz tal-webstreaming, il-laqgħat xjentifiċi miftuħa għall-pubbliku, fl-interessi tat-trasparenza;

26. Jistieden lill-Awtorità tippubblika l-lista tagħha ta' Organizzazzjonijiet fis-settur tas-Sikurezza tal-Ikel, kif ukoll l-eżitu tal-evalwazzjonijiet tagħha tal-interessi tal-esperti;

27. Jemmen li l-Awtorità jenħtiġilha tibqa' tagħti attenzjoni speċjali lill-opinjoni pubblika, u timpenja ruħha, kemm jista' jkun, li tkun miftuħa u trasparenti; jilqa', f'dan ir-rigward, il-fatt li fl-2015 l-Awtorità ttestjat b'suċċess l-approċċ metodoloġiku ġdid tagħha lejn l-użu tal-evidenza xjentifika; jilqa' wkoll, f'dan il-kuntest, it-titjib fil-kondiviżjoni tad-data permezz tal-ftuħ tal-maħżen virtwali tad-data tal-Awtorità għal numru dejjem jikber ta' partijiet interessati; jilqa' l-Valutazzjoni tal-Impatt (1), li hija rapport xjentifiku estern ippubblikat f'Ġunju 2016, dwar il-miżuri mill-Awtorità li għandhom l-għan speċifiku li jżidu t-trasparenza u l-impenn fil-proċess tal-valutazzjoni tar-riskju tagħha; jinkoraġġixxi lill-Awtorità tagħmel progress ulterjuri f'dan is-sens, b'mod partikolari fil-kuntest tar-rieżami tal-indipendenza tagħha għall-2017;

28. Jirrimarka li diversi regoli tal-Unjoni, inkluża, fost l-oħrajn, il-Karta tad-Drittijiet Fundamentali tal-Unjoni Ewropea, jagħtu lill-individwi d-dritt ta' aċċess għad-dokumenti pubbliċi; ifakkar lill-Awtorità li l-aħjar mod kif tiġi żgurata r-rigorożità xjentifika huwa permezz tat-trasparenza tar-riżultati u l-obbligu li jingħata rendikont tagħhom;

Kontrolli interni

29. Jieħu nota li, fl-2015, il-Kapaċità tal-Awditjar Intern tal-Awtorità wettqet inkarigi ta' assigurazzjoni u kompiti speċjali oħrajn kif previst fil-Pjan tal-Awditu Annwali approvat mill-Kumitat tal-Verifika tal-Awtorità; jieħu nota li l-inkarigi ta' awditjar koprew l-“Implimentazzjoni tal-Istandards ta' Kontroll Intern, il-validazzjoni tad-drittijiet ta' aċċess tal-utenti mogħtija fl-ABAC”, żewġ rapporti dwar is-segwitu għas-Servizz tal-Awditjar Intern (IAS) tal-Kummissjoni u r-rakkomandazzjonijiet pendenti tal-Qorti, kif ukoll is-sejbiet preliminari relatati mal-awditjar tal-“Governanza Korporattiva, ir-rwol tal-esperti tal-EFSA fil-proċess ta' teħid ta' deċiżjonijiet xjentifiċi”;

30. Josserva li skont l-IAC, is-sistema attwali ta' kontroll intern tal-Awtorità tipprovdi assigurazzjoni raġonevoli fir-rigward tal-kisba tal-objettivi kummerċjali stabbiliti għall-proċessi awditjati, ħlief għall-formalizzazzjoni u t-tisħiħ ta' evalwazzjonijiet ex ante, interim u ex post, u l-allinjament ħażin bejn atti ta' delegazzjoni u drittijiet ta' aċċess għas-sistema tal-kontabbiltà ABAC; jistieden lill-Awtorità tirrapporta lill-awtorità ta' kwittanza dwar l-azzjonijiet meħuda sabiex jiġu indirizzati n-nuqqasijiet tas-sistema ta' kontroll intern tagħha;

31. Jieħu nota, mir-rapport tal-Qorti li l-Awtorità għadha ma daħħletx fis-seħħ strateġija ċara u komprensiva ta' kontroll finanzjarju ex post li tkopri l-oqsma kollha tal-operazzjonijiet u li tispeċifika l-frekwenza u l-kamp ta' applikazzjoni ta' tali kontrolli; jistieden lill-Awtorità tikkunsidra jekk dan il-pass ta' kontroll addizzjonali huwiex adattat għall-iskop tiegħu fl-ambjent ta' evalwazzjoni abbażi tar-riskju tagħha;

Awditjar intern

32. Jinnota li l-IAS ħareġ rapport dwar “Appoġġ Xjentifiku għall-Valutazzjoni tar-Riskju u l-Evalwazzjoni ta' Prodotti Regolati b'Enfasi fuq il-Ġbir u l-Analiżi tad-Data”; jinnota li l-IAS ikkonkluda li, għalkemm il-proċess ġenerali għall-ġbir u l-analiżi tad-data tal-Awtorità jappoġġa b'mod adegwat l-attivitajiet xjentifiċi tagħha ta' valutazzjoni tar-riskji u evalwazzjoni ta' prodotti regolati, xorta għadhom jeżistu nuqqasijiet — b'mod partikolari fil-governanza tad-data tagħha; jirrikonoxxi mill-Awtorità, li adottat pjan ta' azzjoni li jindirizza l-kummenti tal-IAS, kif ukoll li, fi tmiem is-sena, l-azzjonijiet kollha previsti skont il-pjan ta' azzjoni kienu għaddejjin skont l-iskadenzi stipulati;

33. Jinnota mir-rapport annwali tal-Awtorità li fil-bidu tal-2015, l-IAS ħarġet tmien rakkomandazzjonijiet “Importanti ħafna”; jieħu nota li b'riżultat tal-impatt ikkombinat tal-awditu dwar “Appoġġ Xjentifiku għall-Valutazzjoni tar-Riskju u l-Evalwazzjoni ta' Prodotti Regolati b'Enfasi fuq il-Ġbir u l-Analiżi tad-Data” u tal-awditu ta' segwitu għar-rakkomandazzjonijiet pendenti kollha, tliet rakkomandazzjoni “Importanti Ħafna” biss baqgħu miftuħa; jirrikonoxxi li l-Awtorità diġà implimentat parti mill-azzjonijiet previsti skont il-pjan ta' azzjoni matul l-2015 u kellha timplimenta d-definizzjoni u l-adozzjoni ta' qafas komprensiv ta' ġestjoni tad-data fl-2016;

Prestazzjoni

34. Jirrikonoxxi li l-Awtorità stabbiliet jew ġeddet attivitajiet xjentifiċi konġunti u inizjattivi ta' kooperazzjoni ma' għadd ta' organizzazzjonijiet sħab fil-livell tal-Unjoni, fosthom l-Awtorità Ewropea għas-Sustanzi Kimiċi, l-Awtorità Ewropea għall-Mediċina, l-Agencia Española de Consumo — Seguridad Alimentaria y Nutrición ta' Spanja u l-Food Standard Authority tar-Renju Unit; jinnota, barra minn hekk, li l-Awtorità wettqet skambju ta' kooperazzjoni addizzjonali ma' għadd ta' aġenziji internazzjonali sħab; jinnota b'sodisfazzjon li l-għan ta' din il-kooperazzjoni huwa l-kondiviżjoni ta' metodi u approċċi biex is-sikurezza tal-ikel titjieb, inklużi metodi aħjar għall-valutazzjoni tar-riskju, għall-identifikazzjoni rapida ta' riskji emerġenti u għall-kondiviżjoni tad-data dwar suġġetti ta' interess komuni;

Kummenti oħra

35. Jinnota li l-ħames pożizzjonijiet tat-tim tal-maniġment superjuri tal-Awtorità huma mqassmin b'bilanċ bejn is-sessi ottimali ta' 40 %/60 %; jinnota bi tħassib, madankollu, żbilanċ bejn is-sessi sinifikanti ta' 20 %/80 % fil-bord ta' ġestjoni tal-Awtorità;

36. Jieħu nota li, fl-2015, 24 membru tal-persunal ipparteċipaw f'away days li l-ispiża tagħhom kienet ta' EUR 5 816 (EUR 242,33 għal kull persuna); jinnota li 31 membru tal-persunal ipparteċipaw f'“Konferenzi magħluqa” li l-ispiża tagħhom kienet ta' EUR 23 096,16 (EUR 745,03 għal kull persuna), u għalhekk relattivament għolja; jistieden lill-Awtorità tipprovdi kjarifika aktar speċifika lill-awtorità ta' kwittanza dwar il-kontenut u l-ispejjeż marbuta mal-konferenzi magħluqa tagħha;

37. Jilqa' l-kontribut tal-Awtorità għas-sikurezza tal-katina tal-ikel u l-għalf tal-Unjoni, permezz tal-forniment ta' konsulenza xjentifika komprensiva, indipendenti u aġġornata dwar kwistjonijiet marbuta mal-katina tal-ikel lill-maniġers tar-riskju tal-Unjoni, permezz ta' komunikazzjoni ċara lill-pubbliku dwar ir-riżultati tagħha u l-informazzjoni li fuqha huma bbażati, u permezz tal-kooperazzjoni ma' partijiet interessati u sħab istituzzjonali bil-għan li tippromwovi l-koerenza u l-fiduċja fis-sistema tas-sikurezza tal-ikel tal-Unjoni;

38. Jinnota li l-Awtorità pproduċiet aktar minn 600 kontribut xjentifiku li jkopru l-katina tal-ikel kollha kemm hi u jikkontribwixxu għat-titjib tas-saħħa pubblika;

39. Jinnota wkoll li l-Awtorità vvalutat ir-riskji għas-saħħa pubblika f'kollaborazzjoni maċ-Ċentru Ewropew għall-Prevenzjoni u l-Kontroll tal-Mard billi użat settijiet ta' data kkombinati; jilqa' l-fatt li, f'xi okkażjonijiet, l-Awtorità taħdem ukoll f'kollaborazzjoni mal-Aġenzija Ewropea għall-Mediċini, (pereżempju l-preżentazzjoni tal-ewwel rapport konġunt dwar l-analiżi integrata tal-konsum ta' aġenti antimikrobiċi u tal-okkorrenza ta' reżistenza antimikrobika fil-batterji mill-bnedmin u mill-annimali li jipproduċu l-ikel) u mal-Aġenzija Ewropea għas-Sustanzi Kimiċi, (pereżempju dwar l-iżvilupp konġunt ta' gwida xjentifika sabiex ikunu jistgħu jiġu identifikati l-interferenti endokrinali);

40. Jilqa' l-fatt li fl-2015 l-Awtorità nediet proġett pluriennali biex tivvaluta l-fatturi ta' stress għan-naħal u l-attributi tal-kolonji tan-naħal tal-għasel f'saħħithom, ukoll bil-ħsieb li tistabbilixxi qafas għall-kejl robust u armonizzat tal-istat tas-saħħa tal-kolonji tan-naħal tal-għasel fi stħarriġ fuq il-post;

41. Jenfasizza li wieħed mill-elementi fil-qalba tal-kredibbiltà xjentifika huwa t-trasparenza tal-istudji xjentifiċi li tqiesu, kif ukoll ir-riproduċibbiltà tar-riżultati;

42. Jenfasizza li kien hemm tappi importanti fil-komunikazzjonijiet tal-Awtorità mal-maniġers tar-riskju u mal-pubbliku fl-2015: it-tnedija tas-sit web ġdid tagħha bbażat fuq riċerka estensiva dwar l-utenti u ċ-ċaqliq tal-Ġurnal tal-EFSA lejn pjattaforma ta' pubblikazzjoni professjonali esterna. Sar ukoll progress mill-Applications Helpdesk, l-uffiċċju għall-pubbliku u s-servizz ta' sostenn tal-Awtorità għall-valutazzjoni tas-sikurezza tal-prodotti regolati. Bis-saħħa ta' tali proġetti u inizjattivi u ta' ħafna oħrajn, l-Awtorità żgurat li tibqa' fornitur effikaċi u fdat ta' konsulenza xjentifika għall-interessi tal-konsumaturi fl-Unjoni;

43. Jirrikonoxxi l-fatt li fl-2015 l-Awtorità stabbiliet uffiċċju ta' kollegament fi Brussell biex ittejjeb il-komunikazzjoni u d-djalogu mal-istituzzjonijiet tal-Unjoni, mal-midja u mal-partijiet interessati;

44. Jemmen li l-Awtorità jenħtiġilha tkompli tinkoraġġixxi lill-partijiet interessati u liċ-ċittadini jipparteċipaw b'mod regolari u jipprovdu kontribut f'punti ta' interazzjoni definiti matul l-iżvilupp ta' riżultati xjentifiċi, inkluż għal prodotti regolati, kif stipulat fl-Istrateġija tal-EFSA 2020;

45. Jissottolinja li l-Awtorità jenħtieġ li tibda teżamina mill-ġdid il-ħames indikaturi tal-impatt eżistenti kif ukoll tiżviluppa oħrajn ġodda; jemmen li tali indikaturi tal-impatt huma għodod essenzjali sabiex titkejjel l-effikaċja tal-Awtorità;

46. Jemmen li l-Awtorità jenħtieġ li tagħmel ħilitha biex tillimita l-ħin tal-ivvjaġġar għall-esperti billi tippromwovi l-użu ta' għodod tal-IT bħal vidjokonferenzi jew webinars interattivi;

47. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu tas-27 ta' April 2017 (2) dwar il-prestazzjoni, il-ġestjoni finanzjarja u l-kontroll tal-aġenziji.

(1) “Impact Assessment of Specific Measures Aimed at Increasing Transparency and Engagement in EFSA Risk Assessment Process”, (“Valutazzjoni tal-Impatt ta' Miżuri Speċifiċi bil-Għan li Jżidu t-Trasparenza u l-Impenn fil-Proċess tal-Valutazzjoni tar-Riskju tal-EFSA”), Pubblikazzjoni ta' sostenn tal-EFSA 2016:EN-1047.

(2) Testi adottati ta' dik id-data, P8_TA(2017)0155 (ara l-paġna 372 ta' dan il-Ġurnal Uffiċjali).